జీఎంఆర్‌ చేతికి కాకినాడ గ్రీన్‌ఫీల్డ్‌ పోర్టు
- నౌకాశ్రయ బిడ్డింగ్‌ను గెలుచుకున్న సంస్థ
- పోటీలో నవయుగ, అదానీ పోర్టులు వెనక్కి...
నవతెలంగాణ, వాణిజ్య విభాగం: ప్రముఖ మౌలిక వసతుల కల్పనా సంస్థ జీఎంఆర్‌ ఇన్‌ఫ్రా నౌకాశ్రయ వ్యాపారంలోకి అడుగుపెట్టనుంది. ఈ కంపెనీ కాకినాడకు సమీపంలో గ్రీన్‌ఫీల్డ్‌ కమర్షియల్‌ పోర్టును అభివృద్ధి చేయనుంది. స్విస్‌ ఛాలెంజ్‌ పద్ధతిలో ఆంధ్రప్రదేశ్‌ ప్రభుత్వం నుంచి ఈ ప్రాజెక్టును జీఎంఆర్‌ ఇన్‌ఫ్రా బిడ్డింగ్‌లో దక్కించుకుంది. అన్ని వాతావరణాలను తట్టుకునేలా డీప్‌ డ్రాప్టుతో బహుళ వస్తు రవాణ పోర్టుగా జీఎంఆర్‌ దీన్ని అభివృద్ధి చేయనుంది. ఈ పోర్టు కోసం అదానీ పోర్ట్సు అండ్‌ సెజ్‌, నవయుగా ఇంజినీరింగ్‌ కంపెనీ, బోత్రా షిప్పింగ్‌ సర్వీసెస్‌ సంస్థలు పోటీపడ్డప్పటికీ.. జీఎంఆర్‌ సంస్థ అదానీ పోర్ట్సు కంటే కూడా అత్యధికంగా 1.10 శాతం రెవెన్యూను ప్రభుత్వానికి అందించనున్నట్టుగా ఆఫర్‌ ప్రకటించడంతో కాకినాడ పోర్టు పనులు జీఎంఆర్‌ ఖాతాలోకి చేరుకున్నాయి.
కాకినాడకు 30 కి.మీ. దూరంలో
భారత తూర్పు తీరంలోని ప్రధాన నగరమైన కాకినాడకు సమీపంలోని 30 కిలోమీటర్ల దూరంలో జీఎంఆర్‌ ఈ కొత్త పోర్టును ఏర్పాటు చేయనుంది. ఇది వైజాగ్‌-చెన్నై ఇండిస్టీయల్‌ కారిడర్‌ ప్రాంతంలోకి రానుంది. తొలుత ఏడాదికి 16 మిలియన్‌ టన్నుల సరుకు రవాణా సామర్థ్యంతో ఇది పని చేయనుంది. దీని ద్వారా వచ్చే స్థూల రెవెన్యూలో ఆంధ్రప్రదేశ్‌ ప్రభుత్వానికి 2.7 శాతం వాటా అందించడానికి బిడ్డింగ్‌లో జీఎంఆర్‌ ఆమోదించింది. ఒప్పందంలో భాగంగా జీఎంఆర్‌ 30 ఏళ్ల పాటు ఈ వాటా చెల్లించాల్సి ఉంటుంది. ఈ ప్రాజెక్టుతో జీఎంఆర్‌ సంస్థ తొలిసారి నౌకాశ్రయాల నిర్వహణలోకి ప్రవేశించినట్లయ్యింది. ప్రస్తుతం ఈ గ్రూపు విద్యుత్‌ ప్రాజెక్టులు, విమానాశ్రయాలు, రోడ్ల రంగాల్లో వ్యాపారాలు కలిగి ఉంది. దేశంలోనే తొలి గ్రీన్‌ ఫీల్డ్‌ ఇంటర్నేషనల్‌ ఎయిర్‌పోర్టును హైదరాబాద్‌లో ఏర్పాటు చేసింది. ఆ తర్వాత ఢిల్లీ ఎయిర్‌పోర్టు నిర్వహణను దక్కించుకుంది. ఆ తర్వాత విదేశీ విమానాశ్రయాల్లోకి ప్రవేశించింది. ఈ గ్రూపు విమానాశ్రయాలు ఏడాదికి 15.6 కోట్ల ప్రయాణికుల సామర్థ్యం కలిగి ఉన్నాయి. విద్యుత్‌ రంగంలో 7000 మెగావాట్‌ విద్యుత్‌ ఉత్పత్తి కలిగి ఉంది. అదే విధంగా ఇండోనేషియాలో బొగ్గు గనులను కలిగి ఉంది.
మరో మైలురాయి: బీవీఎన్‌ రావు
కాకినాడ నౌకాశ్రయాన్ని దక్కించుకోవడం ద్వారా తాము మరో ముఖ్యమైన మైలురాయిని చేరామని జీఎంఆర్‌ ఇన్‌ఫ్రా బిజినెస్‌ చైర్మెన్‌ బీవీఎస్‌ రావు పేర్కొన్నారు. ఇది జీఎంఆర్‌ గ్రూపు తదుపరి వృద్ధికి దోహదం చేయనుందన్నారు. కాకినాడ స్పెషల్‌ ఇన్వెస్ట్‌మెంట్‌ రీజియన్‌ (కేఎస్‌ఐఆర్‌)ను పోర్టుకు అనుకూలంగా తయారు చేయనుంది. దీన్ని బహుళ ఉత్పత్తి పార్కుగా జీఎంఆర్‌ అభివృద్ధి చేయనుంది. ఈ పారిశ్రామిక పార్కును 8,500 ఎకరాల్లో రూపకల్పన చేశారు. అదే విధంగా పోర్టును 1,950 ఎకరాల్లో ఏర్పాటు చేస్తున్నారు.
మీ స్నేహితులకు రికమెండ్ చెయ్యండి